ROZHODNUTIE KOMISIE
z 15. júna 2005
ktorým sa menia a dopĺňajú prílohy I a II k rozhodnutiu 2002/308/ES, ktorým sa ustanovujú zoznamy schválených zón a schválených fariem, pokiaľ ide o ochorenie rýb na vírusovú hemoragickú septikémiu (VHS) a infekčnú hematopoetickú nekrózu (IHN) alebo pokiaľ ide o obidve tieto ochorenia
[oznámené pod číslom K(2005) 1766]
(Text s významom pre EHP)
(2005/475/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej články 5 a 6,
keďže:
(1)
Rozhodnutím Komisie 2002/308/ES (2) sa ustanovujú zoznamy schválených zón a schválených rybárskych fariem umiestnených v neschválených zónach, pokiaľ ide o niektoré ochorenia rýb.
(2)
Francúzsko, Nemecko, Taliansko a Španielsko predložili odôvodnenia pre získanie štatútu schválených zón, pokiaľ ide o VHS a IHN pre niektoré zóny na ich územiach. V predloženej dokumentácii sa uvádza, že tieto zóny spĺňajú požiadavky ustanovené v článku 5 smernice 91/67/EHS. Získavajú preto oprávnenie pre štatút schválených zón a mali by sa preto pridať do zoznamu schválených zón.
(3)
Dánsko, Francúzsko, Nemecko a Španielsko predložili odôvodnenia pre získanie štatútu schválených fariem v neschválených zónach, pokiaľ ide o VHS a IHN pre niektoré zóny na ich územiach. V predloženej dokumentácii sa uvádza, že tieto zóny spĺňajú požiadavky ustanovené v článku 6 smernice 91/67/EHS. Získavajú preto oprávnenie pre štatút schválených fariem v neschválených zónach a mali by sa preto pridať do zoznamu schválených fariem.
(4)
Nemecko a Taliansko požiadali o vykonanie technických zmien a doplnení v zozname shválených fariem na území neschválených zón najmä v dôsledku zmene vlastníctva.
(5)
Rozhodnutie 2002/308/ES by sa preto malo zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2002/308/ES sa mení a dopĺňa takto:
1.
Príloha I sa nahrádza textom prílohy I k tomuto rozhodnutiu.
2.
Príloha II sa nahrádza textom prílohy II k tomuto rozhodnutiu.
Článok 2
Toto rozhodnutie je určené členským štátom.
V Bruseli 15. júna 2005